AOT คาดช่วงคริสต์มาส-ปีใหม่คาดผู้โดยสารโต 2.29% แตะ 4.93 ล้านคน
AOT คาดช่วงคริสต์มาส-ปีใหม่คาดผู้โดยสารโต 2.29% แตะ 4.93 ล้านคน 
AOT คาดช่วงคริสต์มาส-ปีใหม่คาดผู้โดยสารโต 2.29% แตะ 4.93 ล้านคน
20 ธ.ค. 2562

นายนิตินัย ศิริสมรรถการ กรรมการผู้อำนวยการใหญ่ บริษัท ท่าอากาศยานไทย จำกัด (มหาชน) หรือ AOT กล่าวว่า ช่วงส่งท้ายปีเก่าต้อนรับปีใหม่ ระหว่างวันที่ 26 ธันวาคม 2562 – 5 มกราคม 2563 ทอท.คาดว่าจะมีผู้โดยสารเดินทางมาใช้บริการท่าอากาศยาน 6 แห่งของ ทอท.ประมาณ 4.93 ล้านคน เพิ่มขึ้น 2.29% และมีเที่ยวบินประมาณ 28,600 เที่ยวบิน เพิ่มขึ้น 0.06% เมื่อเทียบกับช่วงเดียวกันของปีที่ผ่านมา
โดยที่ ท่าอากาศยานสุวรรณภูมิ (ทสภ.) คาดว่ามีผู้โดยสารประมาณ 2.27 ล้านคน เพิ่มขึ้น 0.93% เที่ยวบินประมาณ 12,100 เที่ยวบิน เพิ่มขึ้น 0.12% และ ท่าอากาศยานดอนเมือง (ทดม.) คาดว่ามีผู้โดยสารประมาณ 1.33 ล้านคน เพิ่มขึ้น 3.26% เที่ยวบินประมาณ 8,400 เที่ยวบิน ลดลง 1.64%
สำหรับที่ท่าอากาศยานภูมิภาค ได้แก่ ท่าอากาศยานภูเก็ต (ทภก.) คาดว่ามีผู้โดยสารประมาณ 720,000 คน เพิ่มขึ้น 8.73% เที่ยวบิน ประมาณ 4,100 เที่ยวบิน เพิ่มขึ้น 6.16% ท่ากาศยานเชียงใหม่ (ทชม.)คาดว่ามีผู้โดยสารประมาณ 406,700 คน เพิ่มขึ้น 0.35% เที่ยวบิน ประมาณ 2,800 เที่ยวบิน เพิ่มขึ้น 2.62% ท่าอากาศยานหาดใหญ่ (ทหญ.) คาดว่ามีผู้โดยสารประมาณ 100,000 คน ลดลง 13.64% เที่ยวบิน ประมาณ 700 เที่ยวบิน ลดลง 12.89% และ ท่าอากาศยานแม่ฟ้าหลวง เชียงราย (ทชร.)คาดว่ามีผู้โดยสารประมาณ 100,000 คน เพิ่มขึ้น 4.94 % เที่ยวบิน ประมาณ 600 เที่ยวบิน ลดลง 9.58%
โดย จากข้อมูลการจัดสรรตารางการบิน คาดว่าปีใหม่นี้ปริมาณการจราจรภายในประเทศมีการเติบโตที่ลดลง ในขณะที่ปริมาณจราจรระหว่างประเทศทั้งผู้โดยสารและเที่ยวบินเพิ่มขึ้นในเกือบทุกท่าอากาศยาน เนื่องจากคนไทยเดินทางไปท่องเที่ยวต่างประเทศเพิ่มขึ้น และแหล่งท่องเที่ยวของประเทศไทยยังคงเป็นที่นิยมของชาวต่างชาติ
ทั้งนี้ ทอท.ขอร่วมส่งมอบความสุขให้กับผู้ใช้บริการท่าอากาศยาน โดยจัดกิจกรรมส่งท้ายปีเก่าต้อนรับปีใหม่ ภายในท่าอากาศยานทั้ง 6 แห่ง ได้แก่ กิจกรรมสวัสดีปีใหม่ต้อนรับผู้โดยสารที่เดินทางมายังท่าอากาศยาน ซุ้มกิจกรรมสันทนาการให้ผู้โดยสารร่วมสนุกสนาน ซุ้มถ่ายภาพ การแสดงดนตรีสด การเดินขบวนของมาสคอตซานต้า-แซนตี้ และติดตั้งต้นคริสต์มาสพร้อมประดับตกแต่งอาคารผู้โดยสารให้มีบรรยากาศเทศกาลคริสต์มาสและปีใหม่
โดย ทอท.มุ่งมั่นพัฒนาประสิทธิภาพการบริหารจัดการท่าอากาศยานและองค์กร โดยนำเทคโนโลยีและนวัตกรรมมาใช้ในการอำนวยความสะดวกผู้โดยสาร ซึ่งในช่วงเทศกาลคริสต์มาสและปีใหม่ เป็นช่วงวันหยุดยาวที่จะมีผู้โดยสารเดินทางมาใช้บริการท่าอากาศยานจำนวนมาก แอพลิเคชัน AOT Airports ถือเป็นทางเลือกที่จะทำให้การใช้บริการของผู้โดยสารสะดวกสบายและง่ายยิ่งขึ้น โดยแอพลิเคชันจะมีฟังก์ชันคอยแจ้งเตือนเกี่ยวกับเที่ยวบิน เช่น เวลาเปิด-ปิดของเคาน์เตอร์เช็คอิน พร้อมระบุเคาน์เตอร์ที่ผู้โดยสารต้องไปเช็คอิน เวลาที่ผู้โดยสารจะต้องไปที่ทางออกขึ้นเครื่อง (Boarding Gate) เป็นต้น และฟังก์ชันนำทางผู้โดยสารไปยังจุดต่างๆ ในท่าอากาศยาน (Take me there) ได้อีกด้วย